เดือนเดียวแห่คืนภาษีทะลัก
แห่ขอคืนภาษีแต่ต้นปีเอาเงินไปใช้จ่าย พบทวงถามถึงที่ กรมต้องเร่งปรับเพิ่มประสิทธิภาพคืนเงิน
16 ก.พ. 2558

แห่ขอคืนภาษีแต่ต้นปีเอาเงินไปใช้จ่าย พบทวงถามถึงที่ กรมต้องเร่งปรับเพิ่มประสิทธิภาพคืนเงิน
นายประสงค์ พูนธเนศ อธิบดีกรมสรรพากร เปิดเผยว่า การยื่นแบบแสดงรายการภาษีเงินได้บุคคลธรรมดาของรายได้ปี 2557 ซึ่งเริ่มตั้งแต่วันที่ 1 ม.ค. 2558 ตอนนี้มีผู้ยื่นผ่านระบบอินเทอร์เน็ตในเดือน ม.ค. เดือนเดียว 9 แสนราย ในจำนวนนี้เป็นการยื่นแบบและขอคืนภาษี 1.9 แสนราย สูงกว่าช่วงเดียวกันของปีก่อนที่ 1.7 แสนราย โดยกรมคาดว่าเมื่อสิ้นสุดการเปิดให้ยื่นแบบในเดือน มี.ค. จะมีผู้ขอคืนภาษีมากกว่าปีที่ผ่านมา 
นายประสงค์ กล่าวว่า ผู้เสียภาษีปัจจุบันไม่เหมือนที่ผ่านมา มีการตื่นตัวในการยื่นแบบและขอคืนภาษีมากขึ้น เช่น ยื่นวันนี้และจากนั้นไม่เกิน 1-2 วัน ก็ทวงถามมาที่กรม หรือบางรายเดินทางมาติดต่อเจ้าหน้าที่โดยตรง ทำให้กรมต้องเพิ่มประสิทธิภาพในการทำงาน และดำเนินงานให้ถูกต้อง ไม่ให้รั่วไหล
อย่างไรก็ตาม แม้การขอคืนภาษีที่มีจำนวนรายเพิ่มขึ้น แต่วงเงินต่อรายไม่มาก และมูลค่าการขอคืนภาษีจะยังใกล้เคียงกับปีที่แล้ว เนื่องจากมีการปรับฐานภาษีเงินได้บุคคลธรรมดาจากเดิม 7 ขั้น ลดลงเหลือ 5 ขั้น จากอัตราที่เก็บสูงสุด 37% เป็น 35% ทำให้ฐานภาษีเงินได้กว้างขึ้น และอัตราภาษีลดลง
นายรังสรรค์ ศรีวรศาสตร์ ปลัดกระทรวงการคลัง กล่าวว่า จะต้องมีมาตรการเสริมเพื่อกระตุ้นการจัดเก็บภาษีให้ดีขึ้น โดยเฉพาะภาษีเงินได้นิติบุคคล โดยอาจต้องอาศัยความร่วมมือของกรมศุลกากรเข้มงวดการแสดงรายการสินค้านำเข้าและผู้ตรวจสอบบัญชี ซึ่งยอมรับว่าที่ผ่านมามีปัญหามาก
ด้าน น.ส.วิไล ตันตินันท์ธนาที่ปรึกษาด้านยุทธศาสตร์ภาษีสรรพสามิต กรมสรรพสามิต กล่าวว่า กรมอยู่ระหว่างการพิจารณาเก็บภาษีสิ่งแวดล้อมกับสินค้าสร้างที่มีผลกระทบกับสิ่งแวดล้อม ซึ่งเป็นส่วนหนึ่งของมาตรการเพิ่มประสิทธิภาพเก็บภาษี นอกเหนือจากการเปลี่ยนการเก็บภาษีจากราคาหน้าโรงงานมาเป็นราคาขายปลีก ซึ่งอยู่ระหว่างการพิจารณาของกระทรวงการคลัง